ሻለቃ ዳዊት፡ መፍትሒኡ ብቐሊሉ ዝርከብ ኣይኮነን፤ ሓያል ስጉምቲ ምውሳድ የድሊ። ኣብ ከምዚ ዓይነት ኣጸጋሚ ኩነታት ዝመጹ መራሕቲ ጠንካራ ውሳነ ክውስኑ ኣለዎም። ቀሊል እንተዝኾን ማንም ሰብ ምገበሮ ነይሩ። ኣብ ጽሑፈይ ከምዝገለጽኩዎ እቲ ቀዳማይ ሚኒስተር እንድሕር ዘይከኣለ ይውረድ፤ እቲ ስልጣን ኣምሓራይ ወይ ኦሮሞ ዘይኮነ ሰብ ይሓዞ። ምኽንያቱ ኣብዚ ሕዚ እዋን ዘሎ ጸገም፡ ኣብ ሞንጎ ኣምሓራን ኦሮሞን ዘሎ ንሕንሕን፡ ኩለ መዳያዊ ምቅርማትን እዩ። ናብ ስግግር ዘምጸአና መራሒ የድልየና እዩ። ካልኣይ ዘለና መማረጺ ድማ፡ እቲ ቀዳማይ ሚኒስተር ኣብ ስልጣን ይጽናሕ እንተድኣተባሂሉ፤ እቲ ሕገመንግስቲ ፈሪሱ፥ ፓርላማ ተበቲኑን፡ ንሱ ብኣዋጅ መሰጋገሪ ምዃኑ ተገሊጹን ናይታ ሃገር ኣጀንዳ ሒዙ ክኸድ ኣለዎ። እቲ ጸገም ግን፡ እቲ ቀዳማይ ሚኒስተር ናይ ኢህወዴግን ኦዴፓን ኣቦ መንበር እዩ። ክልቲኡ ሒዝካ ክኸውን ኣይኽእልን። ሓዲኡ ክመርጽ ኣለዎ። ወይ ናይ ኢትዮጵያ ወይ ናይ ኦሮሞ መራሒ ክኾን ኣለዎ። ረብሓ ህዝቢ ኦሮሞ ከኽብር እየ እናበለ፡ ናይ ኢትዮጵያውያን ረብሓ ከኽብር እየ ክብል ኣይኽእልን። ኣብ ካልኦት ሃገራት እኮ፡ ሃገር ሙሉእ ዝውክል ፓርቲ እዩ ዘሎ። ስለዚ እቲ ቀዳማይ ሚኒስቴር ካብ ዓሌታዊ ፖለቲካ ወጺኡን ሃገራዊ ኣጀንዳ ሒዙን ክመርሕን ከሰጋግርን ይኽእል እዩ። ነዚ ንምግባር ግን እቲ ሕገመንግስቲ ክፈርስ ኣለዎ። ዓሌት መሰረት ዝገበሩ ፓርቲታት ናይ ሲቪክ ማሕበራት ኮይኖም፡ ናይ ህዝቦም መሰል ዘኽብርሉ ኩነታት ክፍጠር ኣለዎ። ፖለቲካዊ ውድባት ክኾኑ የብሎምን ዝብል ሕጊ ክወጽእ ኣለዎ። እቲ ቀዳማይ ሚኒስተር ንኹሉ ኢትዮጵያዊ እዩ ዘገልግል ዘሎ ኢልካ ኣይትኣምንን?
